Stres kan kinders se gedrag beïnvloed - Jou Gesin | Solidariteit WêreldJou Gesin | Solidariteit Wêreld
Tuis › Artikels › Stres kan kinders se gedrag beïnvloed
Stres kan kinders se gedrag beïnvloed
Maandag | 28 Junie | 2021
Wanneer 'n kind se gedrag en optrede skielik verander, voel ouers dikwels hulpeloos aangesien hulle nie weet hoekom dit gebeur nie.
'n Aspek wat baie ouers nie oorweeg nie, is dat hulle kind stres ervaar en self nie sy/haar eie emosies en optrede kan verstaan nie.
"Ouers sien uitbarstings dikwels as 'n kind wat stout is, of as gemoedskommelings wat met tieners geassosieer word," sê Rashmita Davechand, handelsmerkbestuurder van Stress-Away Tibb Health Sciences. "Net soos spanning volwassenes negatief kan beïnvloed, kan spanning ook buierigheid, 'n warboel van emosies en skielik veranderende gedrag by kinders veroorsaak."
Volgens Davechand word daar dikwels gedink dat kinders nie dieselfde vlakke van stres as volwassenes kan ervaar nie. "Wanneer mens egter alles oorweeg waardeur kinders gaan, soos skeidingsangs by kleuters, skooldruk, sosiale interaksies en selfs oorweldigende situasies soos die dood, ouers se egskeiding en 'n wêreldwye pandemie, maak dit heeltemal sin dat hulle gedrag en optrede skielik kan verander."
Dit kan dikwels die geval wees dat 'n kind nog nie weet hoe om sy/haar emosies te hanteer nie en kan stres dus manifesteer as korttermyngedragsveranderings soos buierigheid, ongewone optrede en veranderinge in slaappatrone. Daar kan ook fisieke gevolge wees soos hoofpyn en maagpyn. Dit kan ook tot gevolg hê dat 'n kind konsentrasieprobleme ondervind of heeltemal onttrek aan sosiale interaksie.
"By jonger kinders kan ons sien dat hulle weer begin duimsuig of hul hare met hul vinger draai. Ouer kinders kan hul tot boeliegedrag wend, leuens begin vertel en standpunt inneem teen gesag. Kinders sal oorreageer op klein probleme wanneer hulle gestres raak."
Daar is volgens Davechand 'n wanopvatting rakende dit waaroor kinders stres en dit waaroor hul ouers dink hul stres.
"Die Amerikaanse Psigiatriese Vereniging het bevind dat kinders tussen agt- en 17-jarige ouderdom se stres veroorsaak word deur hulle behoefte om goed te presteer op skool, om by 'n goeie universiteit plasing te kry en hulle huishouding se finansies.
"As ouers is daar verskillende maniere waarop ons ons kinders kan help om hul stresvlakke te hanteer, en dit begin met die erkenning dat ons verstaan dat hulle wel bekommernisse in hul lewens het."
Volgens Davechand verstaan kinders nie altyd die emosies wat hulle ervaar, hoe om uitdrukking daaraan te gee of hoe om aan hul ouers te verduidelik hoe hulle voel nie. "Deur die emosie te kan identifiseer en 'n naam te kan gee, wys jy aan jou kind dat jy dit verstaan en sal hy/sy ook in staat wees om daardie emosie te identifiseer wanneer hy/sy weer so voel."
Luister geduldig en kalm na jou kind wanneer hy/sy skielik anders optree, sonder om hom/haar te onderbreek of te oordeel. "Gee hulle die geleentheid om hulle frustrasies uit te spreek in plaas daarvan dat hulle alleen voel. Reageer positief op wat hulle vir jou sê en toon voortdurende ondersteuning. Soms het hulle net nodig om met iemand te kan gesels oor hoe hulle voel en dan kan hulle aanbeweeg."
Dink aan maniere om saam met jou kind hierdie gevoelens te hanteer, stel Davechand voor. "As daar 'n situasie is wat vir hulle spanning veroorsaak, praat oor hoe om dit te hanteer en ontslae te raak van hulle negatiewe gevoelens. As daar 'n manier is om situasies te beperk wat jou kind laat stres, probeer dit toepas."
Wees daar vir jou kind. "Om net te weet dat hulle die ondersteuning van 'n ouer het, help kinders om dit te hanteer. Om jou kinders toe te rus met die regte gereedskap om stres die hoof te bied, sal hulle lewenslank help soos hulle groei en onverwagte situasies ervaar."
Stress-Away Tibb Health Sciences: https://tibbherbals.com/?fbclid=IwAR2Q7LgvwXrKU2FUIyMN8R9Zd41WIivtJRXzPkg8ZMPkZBK293gILmiH3oQ